ສຫລ ໃຫ້​ຄຳ​ຕອບ ຕໍ່ຄວາມຕ້ອງການ ດ້ານຄວາມໝັ້ນຄົງຂອງຣັດເຊຍ ​ຮຽກຮ້ອງໃຫ້ ໃຊ້ວິທີການທູດ​ຕື່ມ
ພວກເຈົ້າ​ໜ້າ​ທີ່​ໄດ້​ສະ​ແດງ​ໃຫ້​ເຫັນ ​ການ​ຕອບ​ໂຕ້​ດັ່ງ​ກ່າວ ວ່າ​ເປັນ​ວິ​ທີ​ແກ້​ໄຂ​ຄວາມ​ກັງ​ວົນ​ຂອງ​ວັງເຄ​ຣັມ​ລິນ ໃນ​ຂະ​ນະ​ທີ່​ຍັງ​ໃຫ້​ໂອ​ກາດ ແກ່​ທຸກ​ຝ່າຍ​ ດຳ​ເນີນ​ການ​ທາງ​ການ​ທູດ​ຕື່ມ​ອີກຢູ່.
ສະຫະລັດ ແລະ ເນໂຕ້ໄດ້ໃຫ້ຄຳຕອບຢ່າງເປັນລາຍລັກອັກສອນຕໍ່ມົສກູ, ເພື່ອ ແກ້ໄຂຄວາມຮຽກຮ້ອງຕ້ອງການໃໝ່ ໃນດ້ານຄວາມໝັ້ນຄົງຂອງຣັດເຊຍ, ພາຍ ຫຼັງການປຶກສາຫາລື ກັບບັນດາຄູ່ພາຄີຢູໂຣບຫລາຍປະເທດ ພ້ອມທັງຢູເຄຣນ, ຊຶ່ງເປັນການເຄື່ອນໄຫວອັນຫຼ້າສຸດ ໃນການໃຊ້ກົນລະຍຸດທາງການທູດເພື່ອແນໃສ່ຫລີກລ້ຽງການປະທະກັນດ້ວຍກຳລັງອາວຸດ ເອກອັກຄະລັດຖະທູດສະຫະລັດປະຈຳຣັດເຊຍ, ທ່ານຈອນ ຊູລິວານໄດ້ສົ່ງເອກະສານດັ່ງກ່າວໃຫ້ກະຊວງການຕ່າງປະເທດຣັດເຊຍ ໃນວັນພຸດວານນີ້ ອີກດ້ານນຶ່ງຕ່າງຫາກ, ທາງເນໂຕ້ກໍໄດ້ສົ່ງຄໍາຕອບຂອງຕົນເອງໃຫ້ແກ່ຣັດເຊຍກ່ຽວ ກັບຄວາມໝັ້ນຄົງຂອງຢູໂຣບ, ຊຶ່ງພວກເຈົ້າຫນ້າທີ່ອະທິບາຍວ່າມີສອງ ສາມ ຫນ້າ ພວກເຈົ້າໜ້າທີ່ໄດ້ສະແດງໃຫ້ເຫັນການຕອບໂຕ້ດັ່ງກ່າວ ວ່າເປັນວິທີແກ້ໄຂຄວາມກັງວົນຂອງວັງເຄຣັມລິນໃນຂະນະທີ່ຍັງໃຫ້ໂອກາດແກ່ທຸກຝ່າຍດຳເນີນການທາງການທູດຕື່ມອີກຢູ່ "ເອກະສານທີ່ພວກເຮົາໄດ້ສົ່ງໃຫ້ ລວມມີຄວາມກັງວົນຂອງສະຫະລັດ ແລະພັນ ທະມິດ ແລະຄູ່ພາຄີຂອງພວກເຮົາກ່ຽວກັບການກະທໍາຂອງຣັດເຊຍທີ່ບ່ອນທໍາ ລາຍຄວາມຫມັ້ນຄົງ- ການປະເມີນຜົນທີ່ຖືກຫຼັກການ ແລະຖືກກັບສະພາບຕົວຈິງກ່ຽວກັບຄວາມກັງວົນທີ່ຣັດເຊຍໄດ້ຍົກຂຶ້ນມາ, ແລະຂໍ້ສະເຫນີຂອງພວກ ເຮົາເອງສໍາລັບຂົງເຂດທີ່ພວກເຮົາ ອາດຈະສາມາດ ຊອກເຫັນບ່ອນທີ່ພວກເຮົາມີຄວາມຄິດກົງໄດ້,” ນັ້ນຄືຄຳເວົ້າຂອງລັດຖະມົນຕີກະຊວງການຕ່າງ ປະເທດ ສະຫະລັດ, ທ່ານແອນໂທນີ ບລິງເກັນ ທີ່ກ່າວຕໍ່ບັນດານັກຂ່າວຢູ່ໃນກອງປະຊຸມຖະແຫລງຂ່າວ ທ່ານບລິງເກັນກ່າວວ່າ "ພວກເຮົາໄດ້ເວົ້າເຖິງຄວາມເປັນໄປໄດ້ຂອງມາດຕະ ການທີ່ມີຄວາມໂປ່ງໃສຕໍ່ກັນແລະກັນ ກ່ຽວກັບການສະແດງກຳລັງຢູ່ໃນຢູເຄຣນ, ພ້ອມກັບ ມາດຕະການເພີ້ມຄວາມຫມັ້ນໃຈກ່ຽວກັບການຊ້ອມລົບແລະແຜນການຍົກຍ້າຍກຳລັງຢູ່ໃນຢູໂຣບ " ທ່ານກ່າວຕໍ່ໄປວ່າ “ພວກເຮົາກຳລັງປະຕິບັດການທີ່ມີຈຸດເພັ່ງເລັງ ແລະມີກຳລັງທະຫານ ທີ່ເທົ່າກັນເພື່ອເພີ້ມຄວາມເຂັ້ມແຂງໃນການປ້ອງກັນຊາດຂອງຢູເຄຣນ ແລະກະກຽມການຕອບໂຕ້ ແບບສາມັກຄີກັນຢ່າງວ່ອງໄວເພື່ອຕ້ານການຮຸກຮານຕື່ມອີກຂອງຣັດເຊຍ ” ທ່ານບລິງເກັນກ່າວວ່າ ທ່ານຄາດວ່າຈະໄດ້ໂອ້ລົມກັບລັດຖະມົນຕີການຕ່າງປະເທດຣັດເຊຍ, ທ່ານເຊີເກ ລາວຣັອຟ ໃນບໍ່ເທົ່າໃດມື້ຂ້າງໜ້ານີ້ ຫຼັງຈາກຝ່າຍຣັດເຊຍມີໂອກາດປຶກສາຫາລືກັນ ກ່ຽວກັບຄຳຕອບຂອງສະຫະລັດແລ້ວ ທ່ານບລິງເກັນ ກ່າວຕໍ່ພວກນັກຂ່າວອີກວ່າ "ດັ່ງທີ່ຂ້າພະເຈົ້າໄດ້ເວົ້າຊ້ຳແລ້ວຊ້ຳອີກ, ບໍ່ວ່າເຂົາເຈົ້າຈະເລືອກເອົາເສັ້ນທາງທາງການທູດ ແລະການເຈລະຈາ, ຫລືວ່າ ເຂົາເຈົ້າຈະຕັດສິນໃຈທຳການຮຸກຮານຕໍ່ຢູເຄຣນອີກກໍຕາມ ພວກເຮົາກໍລ້ວນແລ້ວແຕ່ໄດ້ກຽມພ້ອມສະເໝີ ຈະເລືອກເອົາແບບໃດກໍໄດ້ "